དེང་སྐབས་འགའ་རེས་མང་གཙོའི་ལམ་ལུགས་ཡང་དག་པ་ཞིག་ཡོང་ཐབས་བྱ་རྒྱུ་འདི་ང་ཚོའི་མཐར་ཐུག་གི་བསྒྲུབ་བྱ་ཡིན་པ་ལྟ་བུའི་བསམ་ཚུལ་བཏོན་གྱི་འདུགལྟ་ཚུལ་འདི་ནི་ཡང་དག་པ་ཞིག་མ་རེད་སྙམ།བོད་མི་འབུམ་ཕྲག་མང་པོས་རང་གི་གཅེས་པའི་ལུས་སྲོག་བློས་བཏང་གནང་བ་དང་།བོད་མི་འབུམ་བརྒལ་བ་བཙན་བྱོལ་དུ་སྐྱོད་དགོས་བྱུང་བ་མ་ཟད།བོད་མི་ས་ཡ་མང་པོ་ད་དུང་ཡང་བཙན་གནོན་འོག་དཀའ་ངལ་དུ་མ་འཕྲད་ཅིང་སྡུག་བསྔལ་གྱི་རྒྱ་མཚོའི་ནང་གནས་ཡོད།ལྷག་པར་དུ་བོད་ས་ཡོངས་ནང་ཕྱི་ལོ་༢༠༠༨ལོ་ནས་བཟུང་དམིགས་བསལ་གྱི་དམ་བསྒྲགས་དང་དཀའ་ངལ་འཕྲད་པར་བརྟེན་ཕྱི་ལོ་༢༠༠༩ལོ་ནས་གཞིས་བཞུགས་བོད་མི་ཚོས་སྙིང་སྟོབས་ཞུམ་པ་མེད་པར་རང་ལུས་མེར་སྲེག་ལ་སོགས་པ་བྱ་དགོས་བྱུང་བའི་རྒྱུ་མཚན་མཐར་ཐུག་ནས་ཞུས་ན་འཇིག་ལ་ཉེ་བའི་བོད་མིའི་ངོ་བོ་དང་ཁྱད་ཆོས་སྲུང་སྐྱོབ་བྱེད་ཆེད་ལས།མང་གཙོའམ་དམངས་གཙོའི་ཐོབ་ཐང་རྩོད་པའི་ཆེད་དུ་མིན་པ་གསལ་པོ་རེད།འོན་ཀྱང་གོང་ཞུས་ལྟར་བོད་མིའི་གཅིག་སྒྲིལ་གྱི་ནུས་པ་དེ་ཆོལ་ཁ་དང་ཆོས་ལུགས་སོ་སོའི་འདྲ་མཉམ་གྱི་ཐོབ་ཐང་དང་དབང་ཚད་ལ་བརྩི་བཀུར་བྱེད་པའི་སྒོ་ནས་ཡོང་དགོས་པ་ཡིན་སྟབས།དེ་ཡོང་བར་བྱེད་པའི་ཐབས་ལམ་ཡག་ཤོས་ནི་མང་གཙོའི་ལམ་ལུགས་དེ་ཉིད་ཡིན་པ་བརྗོད་མ་དགོས་པ་རེད།